Asociacijai „Lietuvos tėvų forumas“

 2021-02-10 Nr.

Į 2021-02-08 Nr. 20210208

**DĖL PROGRAMOS „ĮDOMIOSIOS PAMOKOS“**

VšĮ Lietuvos nacionalinis radijas ir televizija (toliau – LRT) išnagrinėjo Jūsų kreipimąsi dėl programos „Įdomiosios pamokos“ ir dėkoja už išsakytą nuomonę.

Atkreipiame dėmesį, kad tolerancijos ugdymas yra vienas kertinių LRT uždavinių. Tą atspindi Lietuvos Respublikos Lietuvos nacionalinio radijo ir televizijos įstatymo 3 straipsnio 1 dalyje nurodyti LRT veiklos principai: „*LRT privalo rinkti ir skelbti informaciją apie Lietuvą ir pasaulį,* ***supažindinti visuomenę su Europos ir pasaulio kultūros įvairove****, šiuolaikinės civilizacijos pagrindais, stiprinti Lietuvos Respublikos nepriklausomybę ir demokratiją, kurti, puoselėti ir saugoti nacionalinės kultūros vertybes,* ***ugdyti toleranciją ir humanizmą****, <...> programose* ***turi atsispindėti įvairios pažiūros ir įsitikinimai****, dalyvauti jose ir* ***reikšti savo pažiūras turi teisę įvairių įsitikinimų žmonės****. Programose turi būti gerbiamas žmogaus orumas ir jo teisės, nenusižengiama moralės ir etikos principams*.“

Lietuvos Respublikos Konstitucinis Teismas (toliau – **LRKT**), kalbėdamas apie visuomeninio transliuotojo misiją yra išaiškinęs, jog: „*Svarbi iš Konstitucijos kylančios visuomeninio transliuotojo misijos dalis – siekti, kad jo perduodamos informacijos skleidimas padėtų didinti socialinį kapitalą,* ***mažinti socialinę atskirtį ir didinti socialinį solidarumą****, stiprinti konstituciškai vertingus socialinius ryšius, pilietiškumą ir* ***atvirą, teisingą, darnią pilietinę visuomenę****, padėti visuomenei suvokti save kaip valstybinę bendruomenę – pilietinę tautą, didinti visuomenės kūrybinį potencialą, ugdyti civilizuotumą, ekologinę sąmonę, puoselėti visuomenės kultūrą, tautos kultūrinį bendrumą ir kultūros tęstinumą,* ***žmonių saviraišką****, skatinti racionaliai spręsti visuomenės ir valstybės problemas*.“

Transliuodama Programą LRT įgyvendina ne tik jai pavestą funkciją supažindinti visuomenę, ugdyti jos toleranciją, tačiau taip pat prisideda prie Lietuvos Respublikos bei Europos Sąjungos įsipareigojimų žmogaus teisių srityje. Europos Sąjungos pagrindinių teisių chartijos 21 straipsnio 1 dalimi yra draudžiama bet kokia diskriminacija dėl asmens lyties, rasės, odos spalvos, tautinės ar socialinės kilmės, genetinių bruožų, kalbos, religijos ar tikėjimo, politinių ar kitokių pažiūrų, priklausymo tautinei mažumai, gimimo, negalios, amžiaus, seksualinės orientacijos. Europos Sąjungos sutarties 2 straipsnyje nustatyta, kad Europos Sąjunga yra grindžiama šiomis vertybėmis: pagarba žmogaus orumui, laisve, demokratija, lygybe, teisine valstybe ir pagarba žmogaus teisėms, įskaitant mažumoms priklausančių asmenų teises. Šios vertybės yra bendros valstybėms narėms, gyvenančioms visuomenėje, kurioje vyrauja pliuralizmas, nediskriminavimas, tolerancija, teisingumas, solidarumas ir moterų bei vyrų lygybė.

LRKT ne kartą yra pabrėžęs pamatinį konstitucinės informacijos laisvės, be kita ko, apimančios ir **masinės informacijos priemonių** teisę nekliudomai ieškoti, gauti ir skleisti informaciją bei idėjas, **vaidmenį siekiant užtikrinti ir plėtoti atviros, teisingos, darnios pilietinės visuomenės idealą**, taip pat jos, kaip būtinos prielaidos demokratijai sukurti ir išsaugoti, vaidmenį. Lietuvos vyriausiasis administracinis teismas savo praktikoje taip pat pažymi, kad laisvė gauti ir skleisti informaciją yra vienas svarbiausių demokratinės visuomenės principų.

Europos Žmogaus Teisių Teismo praktikoje pabrėžiama, kad saviraiškos laisvė taikytina ne tik informacijai arba idėjoms, kurios priimamos palankiai, laikomos neužgauliomis ar nevertomis dėmesio, bet ir toms, kurios įžeidžia, šokiruoja ar trikdo. Tokie yra pliuralizmo, tolerancijos ir liberalumo, be kurių nėra „demokratinės visuomenės“, reikalavimai.

LRT norėdama plačiau įsigilinti į šį klausimą, kreipėsi ir į laidos „Įdomiosios pamokos“ prodiuserį Lauryną Šeškų. Pateikiame gautus paaiškinimus dėl turinio, pasirodžiusio programose.

*„Suprantame, kad laidose „Įdomiosios pamokos“, rodytose 2020-12-15 ir 2021-01-11. pasirinktos temos – sudėtingos, tačiau manome, kad būtinos. Būtent todėl kalbėti apie meilę ir lytiškumą kvietėme Liną Juškevičiūtę, turinčią raidos psichologijos magistro laipsnį bei vaikų ir paauglių psichologijos magistro laipsnį. Taip pat Akvilę Giniotaitę – edukologijos doktorantę. Jos abi – VšĮ „Įvairovės ir edukacijos namų“ lektorės, dirbančios tiek su vaikais, tiek su suaugusiais lytiškumo, žmogaus teisių ugdymo, seksualinio priekabiavimo ir smurto prevencijos, lygiaverčių santykių kūrimo ir puoselėjimo temomis. Tikime, kad jų išsilavinimas ir patirtis leidžia pagrįstai teigti, kad šios dvi lektorės gali parengti lytiškumo ugdymo pamokas nepilnamečiams, grįstas mokslinėmis žiniomis bei savo patirtimi.*

*Viena pagrindinių laidoje „Įdomiosios pamokos“ siekiamų vertybių – tolerancija žmonėms pagal tautą, rasę, lytį, seksualinę orientaciją, religiją ir visus kitus nepasirenkamus bruožus. Siekiame, kad kiekvienos – tiek daugumos, tiek mažumos – grupių asmenys mūsų laidose jaustųsi pastebėti ir įvertinti, vengiame diskriminacijos apraiškų.*

*Jungtinių Tautų vaiko teisių konvencija ir UNESCO konvencijos prieš diskriminaciją švietimo srityje užtikrina kiekvienam vaikui teisę į švietimą be diskriminavimo. Šiuo požiūriu ir vadovaujamės savo laidose, siekdami jose atskleisti kuo didesnę temų įvairovę. „Įdomiosiose pamokose“ kalbame ir atskiras pamokas rodome tiek apie krikščionybę, katalikiškas vertybes, tiek apie Lietuvoje gyvenančias tautines mažumas, tiek apie LGBT asmenis. Šios grupės asmenys neretai susilaukia patyčių, kurių sukeltas stresas gali silpninti pasiekimus mokykloje, psichologinę sveikatą, o kartais – net pastūmėti į savižudybę. Neretai jie tiek kasdieniame, tiek viešajame gyvenime susiduria su žeminančia kalba, kartais – net grasinimais ar smurtu.*

*Ne vienoje „Įdomiųjų pamokų“ laidoje kvietėme kalbėti psichologus, skyrėme atskirą laidą patyčioms, dalyvavome Tarptautinėje vaikų draugystės iniciatyvoje „Say Hi“/„Matau tave“, skirdami visą laidą kitokių žmonių priėmimui.*

*Psichologijos, diskriminacijos bei patyčių sritis mums atrodo ne mažiau svarbi, nei bet kuri kita mokslo šaka. Taikydami vienodus nediskriminacijos standartus esame tikri, kad kalbėti apie meilę susikoncentruojant tik į heteroseksualią ir nepaliečiant kitų natūralių jos pusių, būtų neteisinga. Negana to, diskriminuotų save kaip kitos orientacijos žmones jaučiančius, vaikus.*

*PSO duomenimis Lietuva pagal patyčių paplitimą pirmauja Europoje (Young people’s health in context: Health behavior in school aged children (HBSC) study: international report from 2001/2002 survey. World Health Organization, 2003.)*

*2010 metais „Gelbėkit vaikus“ atlikto tyrimo duomenimis, net pusė mokykloje besimokančių vaikų patiria patyčias.*

*2012 metais ES Pagrindinių teisių agentūros atliktos apklausos duomenimis, net 67% LGBT asmenų ES slepia savo lytinę orientaciją mokykloje. Lietuvoje – dar daugiau, net 81%. (EU LGBT survey data explorer (online). FRA, 2013.)*

*Ši statistika neleidžia abejoti, kad kalbėti lytiškumo įvairovės temomis, net jei jos ir yra nepatogios suaugusiems, būtina.*

*Džiaugiamės, kad užsiminėte apie lytiškumo ugdymo valstybiniu lygmeniu patvirtintą programą (SLURŠ) (*[*Sveikatos ir lytiškumo ugdymo bei rengimo šeimai bendroji programa, 2016 (visas programos dokumentas pdf*](https://sodas.ugdome.lt/bylos/GENERAL/1047cf6d-8fee-4dd5-80b3-69196ff13d30.pdf)*), kurioje nėra nurodyta, kad, kaip rašoma rašte, „kalbėti apie homoseksualius santykius taip, tarsi jie būtų lygūs santykiams tarp vyro ir moters“ yra neleidžiama. Kaip teigė Nacionalinės švietimo agentūros Ugdymo turinio departamento Ugdymo turinio rengimo skyriaus vedėjo pavaduotoja dr. Loreta Statauskienė, „Programa negali uždrausti kalbėti“. Taip pat „20 punkte yra įvardinta, kas neleistina“ – jame užuominų apie draudimą kalbėti apie homoseksualius lytinius santykius taip pat neradome.*

*Vis dėlto, SLURŠ kalbama apie lytiškumą, kaip tapatumą, atsiskleidžiantį ir per psichikos, sociokultūrinius ir dvasinius žmogaus būties aspektus. Taip pat, apie tai, kad programos uždaviniai siekia, kad „mokiniai žinotų ir suprastų lytiškumą, kaip dvasinio prado persmelktą psichikos, fizinės, socialinės sričių, glaudžiai tarpusavyje susijusių, visumą“. Taip pat, kad „mokiniai gebėtų teigiamai vertinti save ir savo kūno pokyčius, pozityviai, konstruktyviai mąstyti, atpažinti ir išreikšti savo jausmus bei poreikius, priimti optimalius sprendimus savo artimųjų, bendruomenės sveikatai, harmoningiems tarpasmeniniams santykiams kurti ir gerovei“. Taip pat kalbama ir apie pagarbą žmogaus teisėms.*

*Vienas svarbiausių punktų, mūsų akimis, yra šis:*

*„20. Siekiant Programos tikslų, neleistina*

*<...>*

*20.8. diskriminuoti asmenį dėl jo, jo tėvų (globėjų, rūpintojų) šeiminio ar kitokio statuso, lytinės orientacijos ir / ar jos nepriėmimo, lytinės tapatybės, nėštumo nutraukimo.*

*20.9. skatinti nepasitenkinimą savo kūnu, išvaizda ar lytine orientacija, savo kūno, išvaizdos ar lytinės orientacijos nepriėmimą.“*

*Esame tikri, kad psichologijos magistro laipsnį turinti bei edukologijos doktorantūrą besimokančios L. Juškevičiūtė ir A. Giniotaitė SLURŠ 20.1 punktą, teigiantį, kad siekiant Programos tikslų, neleistina teikti nepilnamečių psichikos ar fizinei sveikatai, fiziniam, protiniam, dvasiniam ar doroviniam vystymuisi žalingą informaciją, įvertino ir juo rėmėsi, siekdamos, kad bet kurios lytinės orientacijos žmonės jaustųsi priimti, o esant reikalui, žinotų, kur kreiptis psichologinės pagalbos“.*

Atsižvelgiant į išdėstytus argumentus, darytina išvada, kad eteryje pasirodęs programos turinys neskatina žiūrovo imtis veiksmų bei neragina keisti elgsenos. Programa, tuo tarpu, skatina visuomenės toleranciją, o tai yra ne tik leistina, tačiau ir sveikintina, ypač Europos Sąjungos, Europos Tarybos, LRKT, o ir pačios LRT veiklos principų kontekste.

Generalinė direktorė Monika Garbačiauskaitė-Budrienė

Miglė Savickaitė, tel. 8 687 43201, el. p. migle.savickaite@lrt.lt